Американын башкы дипломаты Анкара сүйлөшүүлөрүнөн күткөн нерсесин ала алган жок.
Түркия, Энтони Блинкендин Жакынкы Чыгышка 7-октябрдан бери
экинчи сапарында америкалык министрдин жасаган турунун
акыркы аялдамасын түздү. Блинкен Хакан Фидан менен да биринчи жолу кеңири жолугушуу өткөрдү.
Анкарадан Руперт Стоун: "Фидан менен жолугушуу 2,5 саатка созулду.
Эки министр Газадагы кризис башталгандан бери көп жолу телефон аркылуу сүйлөшүшкөн.
Бирок шейшембидеги жолугушуу Фидан менен Блинкендин биринчи бетме-бет жолугушуусу болду.
Фидан Түркиянын Палестинадагы жарандарды жактаган позициясын
АКШга ачык-айкын жеткирди".
Түрк дипломатиялык булактарына караганда,
Түркия менен АКШ жарандардын корголушу жана
гуманитардык жардамдын аймакка жеткирилиши боюнча макулдашты.
Ушул убакка чейин 200 тоннадан ашык жардам материалын Египет аркылуу Газага
ташыган Түркия жаралууларды дарылоо үчүн талаа ооруканасын курууну да сунуштады.
Блинкен Фидан менен жолугушуусунун жемиштүү болгонун билдирди.
АКШнын мамлекеттик катчысы Энтони Блинкен: "Гуманитардык тынчтык маселеси боюнча
тышкы иштер министри Хакан Фидан менен
Түркияда узак жана жемиштүү жолугушуу өткөрдүк.
Биз акыркы күндөрү жакшы жылыштарга жетиштик жана мунун үстүндө
иштөөнү улантабыз.
АКШнын элчиси Саттерфилд аймакта калып, күн сайын бул маселенин үстүндө иштөөдө".
Түркия акыркы жумаларда Иран жана башка өлкөлөрдүн расмий өкүлдөрү менен жолугушуп,
аймактык чыңалуунун азайтылышын камсыздоо аракетинде.
Анкаранын Хамастын саясий канаты жана Израиль менен да байланышы бар.
Ошондуктан, Газада барымтага алынгандардын бошотулушуна байланыштуу ортомчу ролду ойной алат.
АКШ да, Түркия да Израиль-Палестина маселесинин эки мамлекеттүү чечим менен чечилишин жакташат.
АКШнын мамлекеттик катчысы Энтони Блинкен: "Биздин Жакынкы Чыгышка болгон сапарларыбызда аймактагы өлкөлөр менен
ар ким аткара ала турган милдеттер жөнүндө маанилүү талкууларды өткөрүп,
кагылышуулардын кеңейип, жайылышына жол бербөө үчүн аракет кылдык".
АКШ менен Түркия жалпы маселелер боюнча орток көз карашы бар
өлкөлөр болсо да, кризистин негизги элементтери боюнча ар кандай көз карашта.
Түрк дипломатиялык булактары жолугушууда
Фидан ок атууну токтотууну жарыялоонун зарылдыгын баса белгилеп,
Израилдин Газада карапайым калкты бутага алуусуна жана
адамдарды көчүүүгө мажбурлоосуна жол бербөө үчүн
америкалык кесиптешине чакырык салганын айтты.
Израилге шартсыз колдоо көрсөткөн АКШ,
ок атышпоо чакырыктарына кулак какпай, гуманитардык жардамдын убактылуу тыныгууларын гана колдоду.
АКШнын бул туруму Түркиянын көз карашын колдогон
башка региондук өлкөлөр тарабынан да четке кагылды.
Блинкендин Жакынкы Чыгышка жасаган сапары аймакта консенсус түзө алган жок
жана Вашингтонду да жалгыз калтырды.
Бирок, Газадагы кырдаал барган сайын начарлап баратканына карабастан,
АКШнын Израилге болгон колдоосун жакын арада токтотушу мүмкүн эместей.
Руперт Стоун, TRT World